**Notă informativă**

**la proiectul hotărârii Guvernului cu privire la aprobarea Programului**

**„START pentru TINERI: o afacere durabilă la tine acasă” pentru anii 2018-2020**

1. **Condițiile ce au impus elaborarea proiectului și finalitățile urmărite**

În Republica Moldova tinerii reprezintă un segment important al populației care contribuie semnificativ la dezvoltarea socio-economică și prosperarea țării. Potrivit datelor Biroului Naţional de Statistică al Republicii Moldova, privind structura populației stabile pe grupe de vârstă şi sexe la 1 ianuarie 2017, tinerii cu vârsta cuprinsă între 18-35 de ani au constituit 1082,23 mii persoane, în descreștere cu 34.5 mii persoane sau 3.1% comparativ cu anul 2015, constituind ≈30,5% din numărul populației stabile (cu 2% mai puțin comparativ cu anul 2105), dintre care ≈44.3% locuiesc în mediul urban şi ≈55.7% locuiesc în mediul rural.

Totodată, statistica națională privind relația tinerilor cu piața muncii interne atestă faptul că în raport cu statutul activității curente, 3 din 10 tineri sunt plasați în câmpul muncii, iar circa 2/3 sunt economic inactivi (447 mii), dintre care mai mult de jumătate sunt încadrați în procesul de studii și formare profesională, iar peste 20% sunt ocupați cu activități casnice, inclusiv responsabilități familiale. Dintre tinerii ocupaţi pe piaţa muncii, peste 31% au locuri de muncă informale, iar în rândul tinerilor salariați 10,4% lucrează fără contracte individuale de muncă.

Din totalul populației încadrate în câmpul muncii se atestă o descreștere simțitoare a ponderii persoanelor tinere ocupate, iar șomajul în rândul tinerilor, chiar și cu tendinţa de diminuare înregistrată în ultimii ani, se menține la cele mai înalte proporții – 7,2% în 2016 comparativ cu alte grupe de vârstă sau media la nivel de țară (circa 4%). Cu toate acestea se constată că, scăderea ratei de șomaj în rândul tinerilor este rezultatul nivelului scăzut de înregistrare a șomajului oficial, fluxul migraţional intens al tinerilor peste hotarele țării.

Astfel, întru soluționarea acestei probleme Ministerul Economiei și Infrastructurii în colaborare cu Organizația pentru Dezvoltarea Sectorului Întreprinderilor Mici și Mijlocii în coordonare cu a elaborat Programul START pentru TINERI: o afacere durabilă la tine acasă pentru anii 2018-2020.

Totodată, temei juridic pentru elaborarea Programului respectiv servesc prevederile Titlului IV capitolul 10 al Acordului de Asociere între Republica Moldova, pe de o parte, şi Uniunea Europeană şi Comunitatea Europeană a Energiei Atomice şi statele membre ale acestora, pe de altă parte, ratificat prin Legea nr.112 din 2 iulie 2014, precum și ale poziției 63 din Planul național de acțiuni pentru implementarea Acordului de Asociere Republica Moldova – Uniunea Europeană în perioada 2017-2019, aprobat prin Hotărîrea Guvernului nr.1472 din 30 decembrie 2016.

Programul are drept scop integrarea tinerilor din Republica Moldova în circuitul economic prin facilitarea lansării și dezvoltării afacerilor sustenabile. Pentru realizarea acestui scop au fost stabilite următoarele obiectivele specifice:

* stimularea spiritului antreprenorial în rândul tinerilor;
* dezvoltarea competențelor antreprenoriale prin asigurarea suportului informațional, consultativ și educațional;
* susținerea financiară a tinerilor pentru lansarea și dezvoltarea unei afaceri, cu accent sporit pe afacerile inovative care sunt alineate sau ar contribui la dezvoltarea durabila;
* facilitarea implementării inovațiilor, transferului tehnologic și de know-how;
* creșterea numărului întreprinderilor active și a locurilor de muncă în zonele rurale.

Implementarea Programului va avea la bază principiile transparenței și atitudinii non-discriminatorii bazată pe accesul liber al tinerilor din Republica Moldova la componentele acestuia, inclusiv a tinerilor defavorizați/dezavantajați.

**II. Principalele prevederi ale proiectului și evidențierea elementelor noi**

Programul „START pentru TINERI: o afacere durabilă la tine acasă” prevede acordarea suportului pentru tineri din zona rurală prin realizarea următoarelor acțiuni:

* acces la informație privind inițierea și dezvoltarea afacerii;
* instruire antreprenorială, inclusiv pe oportunitățile oferite de cadrul de dezvoltare durabila;
* asistență consultativă pe durata implementării proiectului investițional;
* finanțare nerambursabilă pentru implementarea proiectului investițional;
* acces la baze de date (ale prestatorilor de servicii în afaceri, furnizorilor de resurse materiale și echipamente, obiectelor de proprietate intelectuală, de transfer tehnologic și know-how etc) necesare pentru desfășurarea activității;
* asistență în stabilirea colaborărilor cu potențiali parteneri de afaceri, furnizori și clienți;
* promovare în sursele mass-media cu acordul antreprenorului.

Pe durata de implementare a Programului se planifica obținerea următoarelor rezultate:

* dezvoltarea abilităților economice ale tinerilor și sporirea motivației antreprenoriale;
* promovarea și informarea a circa 1000 tineri privind oportunitățile de participare la acest Program;
* înrolarea a circa 600 de tineri în procesul de generare de idei inovatoare de afaceri din întreaga țară, inclusiv idei alineate la cadrul și obiectivele de dezvoltare durabilă;
* instruirea și asistarea în inițierea, dezvoltarea afacerilor inovatoare și elaborarea proiectelor investiționale, a cel puțin 540 de tineri;
* finanțarea nerambursabilă în mărime maximă de 180 mii lei a 250 de afaceri inițiate și dezvoltate de tineri întreprinzători, inclusiv 10% de tineri defavorizați.

**III. Măsuri instituționale și organizatorice pe care le implică actul elaborat**

Proiectul nu prevede instituirea sau reorganizarea instituțională în autoritățile existente.

**IV. Fundamentarea economico-financiară**

Programul va oferi tinerilor 2 forme de suport financiar precum urmează:

1. “Business Voucher” pentru accesarea serviciilor de instruire și consultanță în mărime de maxim 10 mii lei;
2. Finanțarea proiectului investițional care va reprezenta cel mult 80% din suma investiției necesare în mărime maximă de 180 mii lei.

Astfel, pentru implementarea Programului este necesar un buget estimativ în mărime de 60 mln. lei. Sursele financiare necesare pentru implementarea Programului au fost planificate în CBTM pentru anii 2018-2020.

**IV. Avizarea și consultarea publică a proiectului**

În scopul respectării prevederilor Legii nr. 239-XVI din 13 noiembrie 2008 privind transparența în procesul decizional, proiectul a fost plasat pe pagina web oficială a Ministerului Economiei și Infrastructurii, www.mei.gov.md, directoriul „Transparenţa decizională”, secțiunea „Anunțuri de proiecte şi consultări publice” (<http://mei.gov.md/ro/content/anunturi-de-proiecte-si-consultari-publice>).

Reieșind din cele menționate, Ministerul Economiei și Infrastructurii solicită respectuos, examinarea și avizarea proiectului hotărârii Guvernului cu privire la aprobarea Programului „START pentru TINERI: o afacere durabilă la tine acasă”, precum și prezentarea avizului corespunzător în termen de 10 zile.

**Secretar de Stat Vitalie IURCU**